ໃນຕອນເຊົ້າຂອງວັນທີ 7 ມີຖຸນາ 2018 ທີ່ຜ່ານມານີ້ທີ່ຫ້ອງປະຊຸມພະແນກໄປສະນີ, ໂທລະຄົມມະນາຄົມ ແລະ ການສື່ສານແຂວງຜົ້ງສາລີ ໄດ້ຈັດໃຫ້ມີກອງປະຊຸມເຜີຍແຜ່ນິຕິກຳ ແລະ ການຄຸ້ມຄອງວຽກງານໄປສະນີ ເຊີ່ງຈັດຂື້ນໂດຍກົມໄປສະນີ ກະຊວງໄປສະນີ, ໂທລະຄົມມະນາຄົມ ແລະ ການສື່ສານ ໂດຍການໃຫ້ກຽດລົງເຜີຍແຜ່ຂອງ ທ່ານ ວະລະໄຊ ດາລາລອຍ ຮັກສາການຫົວໜ້າກົມໄປສະນີ ກະຊວງ ປທສ ພ້ອມດ້ວຍຄະນະ, ມີບັນດາທ່ານຫົວໜ້າພະແນກ, ຮອງພະແນກ, ຫົວໜ້າຂະແໜງ,ຮອງຂະແໜງ, ຫົວໜ້າສາຂາບໍລິສັດ ລັດວິສາຫະກິດໄປສະນີລາວ ປະຈຳແຂວງ ພ້ອມທັງພະນັກງານ-ວິຊາການພາຍໃນພະແນກ ແລະ ບໍລິສັດເຂົ້າຮ່ວມຢ່າງພ້ອມພຽງ.
ໃນກອງປະຊຸມກໍ່ໄດ້ຮັບຟັງການລາຍງານໂດຍຫຍໍ້ໃນການຄຸ້ມຄອງ, ຕິດຕາມ,ກວດກາ, ຂໍ້ສະດວກ, ຂໍ້ຫຍຸ້ງຍາກ, ການອອກໃບອະນຸຍາດດ້ານໄປສະນີ, ການດຳເນີນທຸລະກິດດ້ານໄປສະນີພາຍໃນແຂວງຜົ້ງສາລີ ຈາກທ່ານ ບຸນສະຫວາດ ສີວົງໄຊ ຮອງຫົວໜ້າພະແນກ ປທສ ແລະ ການລາຍງານຫຍໍ້ຂໍ້ສະດວກ, ຂໍ້ຫຍຸ້ງຍາກໃນການດຳເນີນທຸລະກິດໄປສະນີຂອງບໍລິສັດ ລັດວິສາຫະກິດ ໄປສະນີລາວ ແຂວງຜົ້ງສາລີ ຈາກທ່ານ ສົມທອງ ສີພູວົງ ຫົວໜ້າສາຂາ, ຈາກນັ້ນກໍ່ໄດ້ມີການເຜີຍແຜ່ນິຕິກຳ ແລະ ການຄຸ້ມຄອງວຽກງານໄປສະນີ, ຂັ້ນຕອນການອອກໃບອະນຸຍາດ ແລະ ການນຳສະເໜີການກ່ຽວກັບການປ່ຽນແປງຂອງການບໍລິການໄປສະນີໃນປັດຈຸບັນ.